Title: พระราชบัญญัติจัดตั้งจังหวัดสมุทรปราการ จังหวัดนนทบุรี จังหวัดสมุทรสาครและจังหวัดนครนายก พุทธศักราช 2489

พระราชบัญญัติ
จัดตั้งจังหวัดสมุทรปราการ
จังหวัดนนทบุรี
จังหวัดสมุทรสาครและจังหวัดนครนายก
พุทธศักราช
๒๔๘๙

อานันทมหิดล
ตราไว้
ณ วันที่ ๘ พฤษภาคม พุทธศักราช ๒๔๘๙
เป็นปีที่
๑๓ ในรัชกาลปัจจุบัน

สมเด็จพระเจ้าอยู่หัวอานันทมหิดล มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงท้องที่จังหวัดพระนครและจังหวัดธนบุรี
จังหวัดปราจีนบุรี จังหวัดสระบุรี โดยจัดตั้งจังหวัดสมุทรปราการ จังหวัดนนทบุรี
จังหวัดสมุทรสาครและจังหวัดนครนายกขึ้น

จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร
ดังต่อไปนี้

มาตรา ๑  พระราชบัญญัตินี้ให้เรียกว่า
พระราชบัญญัติจัดตั้งจังหวัดสมุทรปราการ
จังหวัดนนทบุรี จังหวัดสมุทรสาครและจังหวัดนครนายก พุทธศักราช ๒๔๘๙

มาตรา ๒[๑] 
พระราชบัญญัตินี้ให้ใช้บังคับได้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้แยกอำเภอสมุทรปราการ
อำเภอบางพลี อำเภอบางบ่อ และอำเภอพระประแดง ออกจากการปกครองของจังหวัดพระนคร
จัดตั้งเป็นจังหวัดขึ้นเรียกว่า จังหวัดสมุทรปราการ

มาตรา ๔  ให้แยกอำเภอนนทบุรี
และอำเภอปากเกร็ด ออกจากการปกครองของจังหวัดพระนคร กับให้แยกอำเภอบางกรวย
อำเภอบางใหญ่ และอำเภอบางบัวทอง ออกจากการปกครองของจังหวัดธนบุรี
จัดตั้งเป็นจังหวัดขึ้น เรียกว่า จังหวัดนนทบุรี

มาตรา ๕ 
ให้แยกอำเภอสมุทรสาคร อำเภอกระทุ่มแบน และอำเภอบ้านแพ้ว ออกจากการปกครองของจังหวัดธนบุรี
จัดตั้งเป็นจังหวัดขึ้น เรียกว่า จังหวัดสมุทรสาคร

มาตรา ๖ 
ให้แยกอำเภอนครนายก อำเภอองครักษ์ และอำเภอปากพลี
ออกจากการปกครองของจังหวัดปราจีนบุรี กับให้แยกอำเภอบ้านนา
ออกจากการปกครองของจังหวัดสระบุรี จัดตั้งเป็นจังหวัดขึ้นเรียกว่า จังหวัดนครนายก

มาตรา ๗  ให้รัฐมนตรีว่าการกระทรวงมหาดไทยรักษาการตามพระราชบัญญัตินี้

ผู้รับสนองพระบรมราชโองการ
ปรีดี  พนมยงค์
นายกรัฐมนตรี

อรญา/จัดทำ
๑๓
มีนาคม ๒๕๖๓

กุลชาติ/ตรวจ
๑๖
มีนาคม ๒๕๖๓

[๑]
ราชกิจจานุเบกษา
เล่ม ๖๓/ตอนที่ ๒๙/หน้า ๓๑๕/๙ พฤษภาคม ๒๔๘๙